《丙戌十一月二十八日南至寓杭》
元代·方回

卧厌邻人聒，晨兴亦喜晴。
心知云气好，眼眩日华明。
吾事元无节，南方暂偃兵。
新妆小儿女，谁识旧承平。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。